IRPC แจงหยุดซ่อมบำรุงโรงงานตามแผน พร้อมวางมาตรการดูแลชุมชน-สิ่งแวดล้อม
IRPC หยุดเดินเครื่องซ่อมบำรุงโรงงานตามแผน เพื่อตรวจสอบอุปกรณ์ต่างๆ ให้อยู่ในสภาพพร้อมใช้งานได้อย่างมีประสิทธิภาพ ไม่ให้เกิดอุบัติเหตุจากการทำงาน พร้อมวางมาตรการดูแลชุมชน-สิ่งแวดล้อม
20 ม.ค. 2560

IRPC หยุดเดินเครื่องซ่อมบำรุงโรงงานตามแผน เพื่อตรวจสอบอุปกรณ์ต่างๆ ให้อยู่ในสภาพพร้อมใช้งานได้อย่างมีประสิทธิภาพ ไม่ให้เกิดอุบัติเหตุจากการทำงาน พร้อมวางมาตรการดูแลชุมชน-สิ่งแวดล้อม
นายพงศ์ประพันธ์ ฐิตทวีวัฒน์ รองกรรมการผู้จัดการใหญ่ กลุ่มธุรกิจปิโตรเคมีและการกลั่น บริษัท ไออาร์พีซี จำกัด (มหาชน) หรือ IRPC เปิดเผยว่า กลุ่มโรงงานภายในเขตประกอบการอุตสาหกรรม IRPC จ.ระยอง ได้ดำเนินการผลิตมาระยะเวลาหนึ่งแล้ว จึงจำเป็นต้องทำการหยุดซ่อมบำรุงตามแผน (Major Turnaround) เพื่อทำการตรวจสอบเครื่องจักรและอุปกรณ์ต่างๆ ให้อยู่ในสภาพพร้อมใช้งานได้อย่างมีประสิทธิภาพ เพื่อไม่ให้เกิดอุบัติเหตุจากการทำงาน และป้องกันผลกระทบที่อาจเกิดขึ้นกับชุมชน
โดยเป็นการหยุดซ่อมบำรุงเมื่อโรงงานได้ดำเนินการช่วงระยะเวลา 4 – 5 ปี เพื่อซ่อมแซมฟื้นฟูเครื่องจักรอุปกรณ์ให้กลับมามีประสิทธิภาพ ยืดอายุการใช้งานให้นานขึ้นและมีความปลอดภัย ซึ่งอาจทำให้เกิดผลกระทบด้านเสียง กลิ่น แสง ควัน ฝุ่นละออง
ดังนั้น เพื่อเป็นการลดผลกระทบดังกล่าว บริษัทได้จัดให้มีมาตรการจัดการด้านสิ่งแวดล้อม โดยการควบคุมและลดผลกระทบด้านสิ่งแวดล้อม จัดให้มีการประเมินผลกระทบด้านสิ่งแวดล้อม เช่น กลิ่น เสียงดัง ฝุ่นละออง รวมทั้งกำหนดมาตรการป้องกันแก้ไขผลกระทบที่อาจเกิดขึ้น และจัดการด้านมลสารทางอากาศ ตรวจวัดคุณภาพอากาศในเขตประกอบการฯ โดยคำนึงถึงผลกระทบ ต่อชุมชนเป็นสำคัญ
รวมไปถึงการจัดการของเสีย ทำการคัดแยกขยะของเสียตั้งแต่ต้นทาง ส่วนกากของเสียอุตสาหกรรมที่เกิดจากการหยุดซ่อมบำรุง บริษัทได้ส่งไปกำจัดยังหน่วยงานที่ได้รับอนุญาตจากกรมโรงงานอุตสาหกรรม พร้อมทั้งมีการติดตามการขนส่งอย่างใกล้ชิด และการจัดการน้ำเสีย แบ่งได้เป็น 2 ประเภท คือ น้ำเสียจากการทำความสะอาดในการเตรียมระบบ จะส่งไปกำจัดโดยหน่วยงานที่ได้รับอนุญาตจากกรมโรงงานอุตสาหกรรม และน้ำเสียอื่นๆ จะส่งเข้าสู่ระบบบำบัดน้ำเสีย เพื่อบำบัดให้ได้มาตรฐานตามที่กรมโรงงานอุตสาหกรรมกำหนด
นอกจากนี้ยังมีการจัดการด้านเสียง โดยจัดให้มีการวัดเสียงในชุมชนในช่วงที่มีกิจกรรมซ่อมบำรุง และการควบคุมการหกรั่วไหลของสารเคมี โดยทำการตรวจสอบวัสดุ อุปกรณ์ ภาชนะที่นำมาใช้บรรจุของเสียไม่ให้มีรอยรั่ว เพื่อป้องกันไอระเหยออกสู่บรรยากาศ และติดตั้งอุปกรณ์ดักไอระเหยที่จุดปฏิบัติงาน ทั้งนี้พนักงานและผู้รับเหมา ต้องปฏิบัติตามมาตรการคู่มือการปฏิบัติงานด้าน ความปลอดภัย (Safety Turnaround) อย่างเคร่งครัด
ทั้งนี้ บริษัทได้แจ้งข่าวเรื่องการหยุดซ่อมบำรุงโรงงานตามแผน (Major Turnaround) ไปยังตลาดหลักทรัพย์แห่งประเทศไทย แล้ว เมื่อ วันที่ 11 พฤศจิกายน 2559 และบริษัทขอแจ้งให้ทราบว่าจะกำกับดูแลการซ่อมบำรุงใหญ่ประจำปี 2560 เพื่อให้ผู้ปฏิบัติงาน  มีความปลอดภัยและไม่ก่อให้เกิดผลกระทบต่อชุมชนรอบเขตประกอบการฯ